इस तरह वैज्ञानिकों ने ‘स्थूल’ दुनिया को देखा-समझा। कई उपलब्धियाँ हाँसिल की और अपने जीवन को सहज व आरामदायक बनाया। लेकिन अगर वे फिर यहीं रूक गये होते तो? वे नहीं रूके। पदार्थ को जानने की चाह में वैज्ञानिक और दार्शनिक उसे छोटा और छोटा करते चले गये। वे ‘परमाणु’ तक पहुँच गये। और, अब अगर यहाँ वे सोचने लगते कि ‘परमाणु’ तो बहुत छोटा होता है जिसे देख पाना संभव नहीं है, तो क्या होता? लेकिन ऐसा हुआ नहीं और वे प्रयास करते रहे। उनकी कोशिशों का परिणाम रहा कि उन्हें ‘परमाणु’ में ‘इलेक्ट्रॉन’ मिल गया। अब अगर यहाँ वैज्ञानिक रूक गये होते तो? वे रुके नहीं। इसीलिये उन्हें तीन अलग-अलग दुनियाओं में प्रवेश के लिए रास्ते मिले। एक रास्ता तो उन्हें ‘परमाणु’ की भीतरी दुनिया में ले गया जहाँ उन्हें अत्यल्प सूक्ष्म ‘नाभिक’ मिला और ‘नाभिक’ में उन्हें ‘प्रोटॉन’ और ‘न्यूट्रॉन’ के साथ ‘क्वार्क’ के रूप में उनकी आंतरिक संरचना के प्रमाण भी मिले। दूसरा रास्ता उन्हें वहाँ ले गया जहाँ ‘पदार्थ और प्रकाश के बीच होने वाली अंतःक्रिया’ को समझना संभव हो सका। और, तीसरा रास्ता उन्हें ‘इलेक्ट्रॉनिकी’ की दुनिया में ले गया जहाँ ‘इलेक्ट्रॉन’ की गति और दिशा को नियंत्रित कर तकनीकी दुनिया में प्रवेश संभव हो सका। देखते ही देखते ‘इलेक्ट्रॉनिकी’ ने हमारे जीवन में प्रवेश कर ‘जीवन-शैली’ में आमूलचूल बदलाव ला दिया। लेकिन इस सफलता के बाद वैज्ञानिक रूके नहीं। उनकी शोध-यात्रा जारी रही और उनके मन में नये-नये विचार आते रहे। यही कारण रहा कि ‘निर्वात नलिकाओं’ पर आधारित बनी भारी-भरकम और पॉवर की दृष्टि से अत्यंत खर्चीली टेक्नॉलॉजी के स्थान पर ‘ठोस अवस्था’ पर आधारित हल्की और सस्ती टेक्नॉलॉजी विकसित हो सकी।